ถก4ชาติยุโรปหาแผนแก้หนี้
4 ชาติอียูประชุมด่วนถกแผนแก้หนี้ ก่อนประเดิมของจริงอียูซัมมิตปลายเดือนนี้
23 มิ.ย. 2555

4 ชาติอียูประชุมด่วนถกแผนแก้หนี้ ก่อนประเดิมของจริงอียูซัมมิตปลายเดือนนี้
ผู้นำ 4 ประเทศเขตเศรษฐกิจรายใหญ่ในยุโรป ได้แก่ เยอรมนี ฝรั่งเศส สเปน และอิตาลี ได้ร่วมประชุมที่กรุงโรม เมื่อวันที่ 22 มิ.ย.ที่ผ่านมา เพื่อหารือถึงการแก้วิกฤตหนี้ยุโรปและพยายามฟื้นความเชื่อมั่นของตลาดทุน ก่อนการประชุมสุดยอดผู้นำสหภาพยุโรปในวันที่ 28–29 มิ.ย.นี้ เพื่อให้มั่นใจว่าที่ประชุมสุดยอดอียูจะสามารถบรรลุมาตรการทางใดทางหนึ่งออกมา 
อิตาลีและสเปนเตรียมกดดันให้เยอรมนี ยอมรับแผนกระตุ้นเศรษฐกิจในกลุ่มยูโรโซนพร้อมกับแนวทางการรวมกลุ่มทางการคลังและธนาคารในยุโรป ซึ่งดำเนินนโยบายรัดเข็มขัดอย่างเคร่งครัดมาโดยตลอด
แม้ว่าผลการประเมินความเสียหายของภาคธนาคารในสเปนจากรายงานของผู้ตรวจสอบบัญชีเอกชน จะประเมินว่าภาคธนาคารสเปนต้องได้รับเงินช่วยเหลือระหว่าง 5.1–6.2 หมื่นล้านยูโร (ราว 2.04–2.48 ล้านล้านบาท) หรือน้อยกว่าคาดการณ์ก่อนหน้านี้ที่ 1 แสนล้านยูโร (ราว 4 ล้านล้านบาท) ทว่าสเปนยังไม่พ้นขีดอันตราย เนื่องจากมีดอกเบี้ยพันธบัตรพุ่งสูงทุบสถิติใหม่ต่อเนื่องในช่วงหลังมานี้
หากที่ประชุมสุดยอดผู้นำยุโรปไม่สามารถสร้างความเชื่อมั่นให้ตลาดทุนได้ว่า จะมีมาตรการแก้วิกฤตหนี้อียูที่ได้ผล ก็อาจฉุดให้สถานการณ์เลวร้ายลงจนสเปนอาจต้องขอเงินกู้เพื่อพยุงหนี้สาธารณะในประเทศเพิ่มอีกทางหนึ่ง จากเดิมที่มีปัญหาหลักๆ ในภาคธนาคารพาณิชย์ ขณะที่อิตาลีก็อาจต้องขอเงินกู้จากภายนอกเช่นกัน